SDP:n entinen kansanedustaja, kunnallisneuvos Arto Seppälä, 63, on tehnyt viisi vuotta puolikasta työviikkoa Itä-Suomen aluehallintovirastossa ”täydellä palkalla”.

Arto Seppälä on nostanut sopeutumiseläkettä yhtäjaksoisesti vuodesta 2013, vaikka hänellä on ollut koko ajan vakituinen ylitarkastajan virka.

Seppälän sopeutumiseläke on reilut 2 000 euroa kuukaudessa.

Seppälälle on myönnetty osittain virkavapaus ilman minkäänlaisia perusteluja.

Seppälä on Mikkelin kunnallispolitiikan kärkinimiä. Seppälä on istunut Mikkelin kaupunginvaltuustossa yhtäjaksoisesti vuodesta 1985. ARTO SEPPÄLÄN FACEBOOK

Kevan mukaan Seppälä on nostanut eduskunnasta pudonneiden kansanedustajien tilapäiseksi työttömyysturvaksi tarkoitettua sopeutumiseläkettä yhtäjaksoisesti vuodesta 2013, vaikka hänellä on ollut koko tämän ajan vakituinen ylitarkastajan virka Itä-Suomen aluehallintovirastossa.

Aluehallintoviraston Iltalehdelle toimittaman nimikirjanotteen mukaan Seppälä palasi ylitarkastajaksi keväällä 2007 heti eduskunnasta pudottuaan. Seppälä oli tuolloin 52-vuotias.

Itä-Suomen aluehallintoviraston palvelualojen valvontayksikön päällikön, ylitarkastaja Auli Oranen-Pyykösen mukaan Seppälä on osittaisella eläkkeellä, vaikka nimikirjanotteessa lukee osittainen virkavapaus. Seppälän työajaksi on sovittu 18,36 tuntia viikossa.

- Osittainen virkavapaus tarkoittaa eläkettä, hän on osittaisella eläkkeellä, Oranen-Pyykönen sanoo Iltalehdelle.

Seppälän työajaksi on sovittu 18,38 tuntia viikossa. Seppälän palkka on tällä hetkellä 1 632 euroa kuukaudessa. KUVAKAAPPAUS/ITÄ-SUOMEN AVI

Ei keplottelua

Seppälä toimi SDP:n kansanedustajana vuosina 1999-2007. Kahdeksan vuotta eduskunnassa kerryttää eläkettä 32 prosenttia. Seppälän sopeutumiseläke on täten 2 050 euroa kuukaudessa.

Osittainen virkavapaus mahdollistaa Seppälän tapauksessa sopeutumiseläkkeen nostamisen täysimääräisenä.

- Minulla on se käsitys, että hän on saanut tätä sopeutumiseläkettä nimenomaan sen jälkeen, kun hän on siirtynyt osittaiselle eläkkeelle. Eli nämä (täysi palkka ja eläke) eivät ole menneet päällekkäin, Oranen-Pyykönen sanoo.

- En näe, että tässä olisi mitään keplottelua. Hän tekee osittain töitä ja saa palkan osittaisesta työajasta. Eläkkeellä oloaika ei kuulu meille, että paljonko hän eläkettä saa.

Onko ylitarkastajan tehtäviä mahdollista hoitaa 50 prosentin työajalla?

- Kyllä se on mahdollista. Meillä on suhtauduttu siihen hyvin myönteisesti. Voi olla useampia henkilöitä, jotka tekevät osa-aikaisesti töitä, ja heidän työaikansa lasketaan yhteen.

Itä-Suomen aluehallintovirasto toimitti Iltalehdelle myös Seppälän virkavapaushakemukset. Niissä osittaista virkavapautta ei perustella mitenkään.

- Jatketaan edelleen 2 viikkoa työtä ja 2 viikkoa vapaata, joulukuussa 2017 tehdyssä päätöksessä todetaan.

Osittainen virkavapaus perustuu virkavapauden myöntävän viraston harkintaan, eli sitä ei ole pakko myöntää.

Vuonna 2013 tehdyssä päätöksessä Seppälän osittaista virkavapautta ei perustella mitenkään. Päätös mahdollistaa 2 050 euron sopeutumiseläkkeen nostamisen. KUVAKAAPPAUS/ITÄ-SUOMEN AVI

Tulot nousivat

Sopeutumiseläkettä nostavalla ex-kansanedustajalla voi olla ansiotuloja, kunhan palkkatulot eivät yhdessä maksetun eläkkeen kanssa ylitä 60 prosenttia kansanedustajan palkkiosta (niin sanottu maksimieläke).

Seppälän tapauksessa hänellä voi olla ansiotuloja noin 1 800 euroa kuukaudessa ilman, että hän menettää eläkettään. Jokainen maksimieläkkeen ylittävä euro vähentää ulosmaksettavaa eläkettä yhdellä eurolla.

Tilastokeskuksen mukaan valtion palveluksessa olevat ylitarkastajat ansaitsivat vuonna 2016 keskimäärin noin 4 400 euroa kuukaudessa. Itä-Suomen aluehallintoviraston mukaan Seppälän palkka on ollut vuodesta 2013 noin 1 700 euroa kuukaudessa.

Julkisten verotietojen mukaan Seppälä ansaitsi vuosina 2009-2012 keskimäärin 52 500 euroa vuodessa eli 4 200 euroa kuukaudessa. Vuosina 2013-2016 Seppälä on ansainnut keskimäärin 5 000 euroa kuukaudessa.

Seppälän verotettavat ansiotulot ovat nousseet sopeutumiseläkkeen nostamisen myötä 18,3 prosenttia.

Kevan mukaan Seppälä on nostanut eläkettä yhtäjaksoisesti vuoden 2013 alusta. Eläkkeen määrä ei ole julkista tietoa, mutta jos Seppälä on saanut eläkkeensä täysimääräisenä, on hänelle maksettu tähän mennessä työttömyysetuutta yhteensä 127 000 euroa.

SDP:n entinen kansanedustaja Arto Seppälä on nostanut sopeutumiseläkettä vuodesta 2013, vaikka hänellä on vakituinen virka Itä-Suomen aluehallintovirastossa. ARTO SEPPÄLÄN FACEBOOK

Ryhtyi myös yrittäjäksi

Sopeutumiseläkejärjestelmä ei ota huomioon yritystoiminnasta saatavia pääomatuloja, mikä kannustaa entisiä kansanedustajia yhtiöittämään oman työnsä, perustamaan oman yrityksen tai useita yrityksiä.

Iltalehti on uutisoinut viime aikoina muun muassa kokoomuksen entisestä kansanedustajasta Tuija Nurmesta, 59, joka nostaa sopeutumiseläkettä ja toimii samaan aikaan Terveystalossa lääkärinä omistamansa yhtiön Oy Nurmi & Sonsin lukuun.

Järjestelyn ansiosta Nurmelle ei kerry lääkärin työstä ansiotuloja, jotka vähentäisivät hänelle maksettavaa sopeutumiseläkettä.

Oranen-Pyykönen kertoo seuranneensa sopeutumiseläkkeistä viime aikoina käytyä yhteiskunnallista keskustelua.

- Tästä on kirjoitettu paljon lehdissä. Tämä on tietysti näitä asioita, joista jokainen entinen kansanedustaja tekee oman päätöksen, että nostaako (eläkettä) vai eikö nosta, Oranen-Pyykönen sanoo.

Kaupparekisterin mukaan myös Seppälä on perustanut hiljattain toiminimen. Metsänhoitoon keskittyvän yrityksen toiminta tapahtuu Facebookin perusteella Seppälän vaimon kotitilalla, jossa Seppälä tekee metsätöitä ja valmistaa polttopuita.

Iltalehti ei lukuisista yrityksistään huolimatta ole tavoittanut Seppälää kommentoimaan asiaa.